‘અમારા માટે તો એ દેવી સમાન હતાં...’ કાશીબાએ ભીના અવાજે કહ્યું. ‘શેઠાણી જેવું વર્તન ક્યારેય નથી રાખ્યું. એ પરણીને આવ્યાં એ પહેલાથી હું તો બંગલામાં સેવા કરું છું. આટલાં વર્ષમાં એમણે ક્યારેય મને તુંકારે નથી બોલાવી...’ આખા પરિવારના બધા સભ્યો ઉપર નજર ફેરવીને એમણે મંજુલાની છબી સામે જોયું. ‘આજુબાજુના બંગલાઓમાં પંદર વર્ષના બાબા-બેબીઓ પણ નોકરને તુંકારે બોલાવતા હોય છે, પણ આ બંગલામાં શેઠાણીએ બધાને એવા સંસ્કાર આપ્યા છે કે કાશીબા કહીને જ બધા માનથી બોલાવે છે. એ રૂડો પ્રતાપ મંજુલા શેઠાણીનો!...’ છબી સામે તાકી રહેલી એમની આંખમાં ઝળઝળિયાં ઊભરાયાં. ‘એ નથી એ વાત હજુ માનવામાં જ નથી આવતી. જેટલીવાર ફોટા સામે જોઉં છું એટલી વાર એવું લાગે છે કે જાણે હમણાં જ બોલશે!’